Ժամանակակից արվեստի թանգարան (Կլագենֆուրտ)

**Կարինթիայի ժամանակակից արվեստի թանգարան** (), պատկերասրահ Կլագենֆուրտ-ամ-Վյորտերզեի կենտրոնում (Կարինթիա)։ Բացվել է 1965 թվականին՝ տեղական պալատի շինություններում (Klagenfurter Burg«ամրոց»)։ 2003 թվականին դարձել է ինքնուրույն կազմակերպություն։ Թանգարանն ունի մոտ 1000 մ² ցուցադրական տարածք, որն օգտագործում է ինչպես տարածաշրջանային, այնպես էլ ավստրիական, ինչպես նաև միջազգային ժամանակակից նկարիչների ժամանակավոր՝ անհատական ​​և թեմատիկ ցուցահանդեսներ անցկացնելու համար։ Նախկին մատուռը, որը զարդարված է բարոկկո ոճի ֆրեսկոներով, հասանելի է նաև նկարիչներին որպես ինստալյացիաների տարածք։

## Պատմություն և նկարագրություն
### Շենք
Կարինթիայի Ժամանակակից արվեստի թանգարանը գտնվում է պատմական շենքում՝ Կլագենֆուրտ-ամ-Վյորտերզեի կենտրոնում, այսպես կոչվող «Ամրոցում» (Burg): Շենքը կառուցվել է 1586 թվականին, որպես տեղի բողոքական ազնվականության երեխաների համար նախատեսված դպրոց՝ «Իմաստության և բարեպաշտության ուսումնարան» (Collegium sapientiae et pietatis): Դպրոցի փակումից հետո, որը տեղի է ունեցել տարածաշրջանում հակառեֆորմացիայի ժամանակ, շենքը սկսել է օգտագործվել որպես վարչական շենք. 1601 թվականից այն եղել է տեղի բուրգգրաֆի նստավայրը։ 1636 և 1723 թվականների հրդեհներից հետո «Ամրոցը» երկու անգամ վերակառուցվել է, իսկ 1733-1734 թվականներին դրան ավելացվել է հյուսիսային ճակտոնն ու մատուռը։

1747 թվականին կայսրուհի Մարիա Թերեզան որոշել է շենքում տեղակայել նոր նահանգային կառավարությունը՝ «Repräsentation und Kammer», որը 1763 թվականին դարձել է գավառական կառավարություն (Landeshauptmannschaft): 1773 թվականին շենքին ավելացվել է ևս մեկ հարկ, իսկ ճակատը վերակառուցվել է։ 1791-1918 թվականներին շենքը ծառայել է որպես նահանգապետի նստավայր, Առաջին համաշխարհային պատերազմից հետո՝ 1919 թվականից, «ամրոցը» սկզբում ծառայել է որպես Հարավսլավիայի ռազմական հրամանատարության նստավայր, իսկ մեկ տարի անց դարձել է միացյալ ընտրական հանձնաժողովի կենտրոնական գրասենյակ։ Այդ ժամանակվանից այն օգտագործվել է որպես վարչական շենք, իսկ հետո՝ մինչև 1928 թվականը, որպես դպրոցի շենք։

1933 թվականին «Kärntner Landesgalerie» պատկերասրահի բացումից հետո «ամրոցում» տեղակայվել է արվեստի հավաքածու՝ երկու սրահներում սկսել են ցուցադրվել 33 նկարներ և քանդակներ։ 1934-1937 թվականներին պատկերասրահի տարածքն ընդլայնվել է և այնտեղ ներկայացվել են 98 արվեստի գործեր։ 1938 թվականին Անշլյուսից հետո այստեղ է տեղակայվել Գեստապոյի գրասենյակը։ 1942 թվականին հավաքածուն կառավարող «Kärntner Landesgalerie» արվեստի ասոցիացիան լուծարվել է, և նրա հավաքածուն ներառվել է Կարինթիայի  թանգարանի հավաքածուում։ 1943 թվականին ամբողջ հավաքածուն տարհանվել է։

1965 թվականին Կարինթիայի պատկերասրահը վերաբացվեց նոր վերանորոգված սրահներում։ 2001-2003 թվականներին ճարտարապետներ Հելմուտ Դոմինիկուսի և Ռալֆ Միկուլի ղեկավարությամբ իրականացված լայնածավալ վերանորոգումից հետո Կարինթիայի ժամանակակից արվեստի թանգարանը (MMKK) բացվեց «բուրգում»։ 2003 թվականի գարնանը տեղի ունեցավ  մոտ 1000 մ² ցուցահանդեսային տարածքով անկախ պատկերասրահի բացման հանդիսավոր  արարողությունը։ Մոտ 650 մ² մակերեսով թանգարանի բակը (բացօթյա) նույնպես ստեղծագործությունների ցուցադրության վայր էր։ Նախկին բարոկկո մատուռը, որը զարդարված էր կարինսկցի նկարիչ Իոզեֆ Ֆերդինանդ Ֆրոմիլլերի (1693–1760) որմնանկարներով, այժմ հասանելի է նկարիչներին որպես գեղարվեստական ​​միջոցառումների և ինստալյացիաների տարածք՝ առանձին սրահ, որը կոչվում է «Kunstraum Burgkapelle»: 2010 թվականից Քրիստինա Վետցլինգեր-Գրունդնիգը ղեկավարում է MMKK-ն։

### Հավաքածու
Կլագենֆուրտի ժամանակակից արվեստի թանգարանի հավաքածուն կենտրոնացած է 20-րդ և 21-րդ դարերի հայտնի նկարիչների գործերի վրա, անհատական ​​և թեմատիկ ցուցահանդեսների շրջանակներում MMKK-ն ներկայացնում է տարածաշրջանային, ազգային (ավստրիացի) և միջազգային հեղինակների ստեղծագործություններ։ Մշտական ​​հավաքածուն ներառում է այնպիսի նկարիչների և քանդակագործների աշխատանքներ, ինչպիսիք են Հանս Բիշոֆսհաուզենը, Կիկի Կոգելնիկը, Մարիա Լասնիգը, Հերման Նիչը, Առնուլֆ Ռայները և Հանս Շտաուդախերը, ինչպես նաև Հեյմո Ցոբերնիգը և Հանս Շաբուսը։ Լրացուցիչ ծրագիրը դասական էքսկուրսիաներից բացի ներառում է «ստեղծագործական և ինտերակտիվ» առաջարկներ, բացի այդ, թանգարանում տեղի են ունենում միջոցառումներ գրականության, երաժշտության, բեմական արվեստի և արվեստագիտության ոլորտներում։

## Ծանոթագրություններ

## Գրականություն
* 

## Արտաքին հղումներ
* 

Կատեգորիա:1965 հիմնադրումներ Ավստրիայում
Կատեգորիա:1965 հիմնադրված թանգարաններ
Կատեգորիա:2003 հիմնադրումներ
Կատեգորիա:Ժամանակակից արվեստի թանգարաններ